REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

10 Broj:06-2/252-12

25. oktobar 2012. godine

B e o g r a d

 Z A P I S N I K

 sa Treće sednice Odbora za dijasporu i Srbe u regionu

 U utorak, 06. novembra 2012. godine, u prostorijama Doma Narodne skupštine, u sali 1. sa početkom u 11,00 časova, održana je Treća sednica Odbora za dijasporu i Srbe u regionu.

 Sednici Odbora prisustvovalo je deset narodnih poslanika, članova i zamenika članova Odbora: Aleksandar Čotrić, predsednik; prof dr Marko Atlagić, član; Aleksandra Đurović, član; Miodrag Linta, član; dr Janko Veselinović, član; Miodrag Stojković, član; dr Dijana Vukomanović, član; Jelena Travar Miljević, član; Milorad Stošić, član i Nevena Stojanović, član.

 Opravdano odsutni : , Ivica Tončev, član; Vesna Stepić, zamenik člana; Petar Petković, član i Milan Lapčević, član .

 Sednici nisu prisustvovali: Sanja Čeković, član i Sanja Jefić Branković, član.

 Predsednik Odbora Aleksandar Čotrić otvorio je sednicu i konstatovao kvorum. Na predlog predsednika Odbora, jednoglasno je usvojen sledeći

 Dnevni red

1. Informacija o pripremi zakona o matici iseljenika Srbije

2. Informacija o poseti predsednika Odbora Aleksandra Čotrića i člana Odbora Milorada Stošića Makedoniji od 27. do 29. oktobra tekuće godine

3. Informacija o sastancima članova Odbora sa predstavnicima Udruženja pisaca „Sedmica iz Frankfurta i „Naprednog kluba“ iz Beograda i

4. Razno

 Pre prelaska na dnevni red predsednik Odbora je podsetio prisutne na činjenicu da je u četvrtak 01. novembra Vlada imenovala za direktora Kancelarije za saradnju sa dijasporom i Srbima u regionu Slavku Drašković i da su se stekli uslovi za rad Kancelarije, a time i saradnju ovog Odbora sa Kancelarijom.

 Zapisnik sa Druge sednice Odbora je stavljen na glasanje i jednoglasno usvojen.

 Povodom prve tačke dnevnog reda, predsednik Odbora je dao nekoliko uvodnih napomena, podsećajući na sastav radne grupe koja je u prethodnom sazivu učestvovala u izradi nacrta ovog zakona, a potom dao reč dr Janku Veselinoviću, izvestiocu po ovoj tački.

 Dr Janko Veselinović je u izlaganju istakao da je povod za izradu ovog zakona bila ideja o konstantnom postojanju jedne institucije, koja vodi brigu o dijaspori Srbima u regionu, o deci u dijaspori i stara o očuvanju arhivske građe, a na koju neće uticati promene vlasti u Srbiji. Kako Udruženje građana „Matica iseljenika Srbije“ postoji od 1949. godine i preživelo je razne faze u svom šezdesettrogodišnjem postojanju, naglasio je da je sve vreme održala samostalnost u svom radu. Država je u određenim periodima finansirala njen rad, ali već izvesno vreme Matica iseljenika Srbije, sem prostora od 250 kvadrata, u Nušićevoj ulici u Beogradu, volonterskog rada i arhivske građe, nema finasijskih sredstva, neophodnih za kontinuirano funkcionisanje. S obzirom na dužinu postojanja i rada, kao udruženje je zavredelo da dobije pravnu posebnost i podršku od države. Zakon je ostao u radnoj verziji i tu verziju je dr Janko Veselinović obećao da će proslediti, kako bi bila dostupna svim članovima Odbora radi upoznavanja, a u cilju nastavka njegove izrade. S druge strane, kada je u pitanju Predlog zakona o budžetu Republike Srbije za 2013. godinu, predložio je da se amandmanski u delu opisa pozicija reaguje, kako bi se odgovarajuća sredstva opredelila za Maticu iseljenika Srbije, s obzirom na značaj i dužinu njenog postojanja, vodeći se respektabilonošću i poverenjem kojeg je dugogodišnjim radom stekla.

 Pre prelaska na drugu tačku dnevnog reda članovi Odbora su u razgovoru povodom postavljenja direktorke Kancelarije za saradnju sa dijasporom i Srbima u regionu izdvojili nekoliko stvari: da se direktorki Kancelarije ispred Odbora uputi čestitka; da na planiranoj sednici Odbora na kojoj će se razmatrati Predlog zakona o budžetu u delu koji se odnosi na Kancelariju, direktorka prisustvuje, da svoje mišljenje i ujedno članovima Odbora izloži svoje viđenje rada Kancelarije i buduće saradnje sa Odborom za dijasporu i Srbe u regionu. U razgovoru sa direktorkom Kancelarije, članovi Odbora treba da podsete na neophodnost što hitnijeg održavanja Skupštine dijaspore, čiju bi organizaciju, s obzirom na tehničke uslove, izvela Kancelarija za saradnju sa dijasporom i Srbima u regionu; da u cilju raspodele aktivnosti članova Odbora, Kancelarija dostavi, već zahtevane informacije: a) kalendar važnih događaja, tj. manifestacija koje obeležava naša dijaspora u regionu i svetu; b) spisak pravnih subjekata, tj. srpskih udruženja u dijaspori sa naznakom kada su osnovani, koliko članova broje i njihovi dosadašnji rezultati rada; v) spisak delegata Skuštine dijaspore (ime, prezime, ispred kog srpskog udruženja i iz koje zemlje).

 Povodom druge tačke dnevnog reda, predsednik Odbora, Aleksandar Čotrić je ukazao da su svi članovi Odbora blagovremeno dobili izveštaj o poseti Makedoniji radi upoznavanja, ali i dodao nekoliko rečenica vezanih za obeležavanje stogodišnjice kumanovske bitke, kao i za susrete sa predstavnicima srpske zajednice u Skoplju i njihovog političkog učešća kroz partije pozicije i opozicije. Milorad Stošić je, takođe izdvojio nekoliko segmenata vezanih za ovu posetu i izneo zapažanje o bitnosti uvažavanja suprotno politički opredeljenih predstavnika srpske zajednice. Kada je u pitanju asimilacija, primetio je da je evidentna, ali da zvanično nigde nije obeležena kao problem. Izveštaj je jednoglasno podržan.

 Prelaskom na treću tačku dnevnog reda, predsednik Odbora je podsetio da su beleške sa sastanaka članova Odbora sa predstavnicima Udruženja pisaca „Sedmica iz Frankfurta i „Naprednog kluba“ iz Beograda blagovremeno dostavljene članovima Odbora na upoznavanje. Nije bilo primedbi, te su jednoglasno prihvatili tekst beleški sa ova dva sastanka..

 Kako je u međuvremeno Srpsko privredno društvo „Privrednik“ iz Hrvatske dostavilo svoj „Projekat“, koji je, takođe, blagovremeno podeljen članovima Odbora, u razgovoru su se članovi složili da se diskusije povodom ovog „Projekta“ odlože za narednu sednicu Odbora, kako bi imali više vremena da se detaljnije upoznaju sa sadržinom istog.

 Sednica je završena u 12,40 časova.

 SEKRETAR PREDSEDNIK

-------------------------------------- ----------------------------------

 Vesna Matić Vukašinović Aleksandar Čotrić